รัฐมนตรีว่าการกระทรวงมหาดไทย เปิดงาน Otop นวัตวิถี ชู 6 เดือนสร้างหมู่บ้านท่องเที่ยวกว่า 3,000 ชุมชน สร้างรายได้สู่ชุมชน 1,200 ล้านบาท
รัฐมนตรีว่าการกระทรวงมหาดไทย เปิดงาน Otop นวัตวิถี ชู 6 เดือนสร้างหมู่บ้านท่องเที่ยวกว่า 3,000 ชุมชน สร้างรายได้สู่ชุมชน 1,200 ล้านบาท

พลเอก อนุพงษ์ เผ่าจินดา รัฐมนตรีว่าการกระทรวงมหาดไทยเป็นประธานเปิดงานมหกรรมท่องเที่ยวชุมชน OTOP นวัตวิถี เที่ยวบ้านฉัน ไปแล้วจะรู้ อยู่แล้วจะรัก ภายใต้โครงการไทยนิยม ยั่งยืน ณ อาคารอิมแพ็ค เอ็กซิบิชั่น เซ็นเตอร์ ฮอลล์ 5-7 เมืองทองธานี โดยโครงการดังกล่าวเริ่มดำเนินการมาตั้งแต่เดือนมิถุนายน 2561 รวมทั้งสิ้น 3,273 หมู่บ้าน สามารถพัฒนาผลิตภัณฑ์ได้มากถึง 32,811 ผลิตภัณฑ์ มีนักท่องเที่ยวเข้าเที่ยวในชุมชนกว่า 1.2 ล้านคนส่งผลให้ชุมชนมีรายได้จากการท่องเที่ยวกว่า 1,217 ล้านบาท นอกจากนี้ ยังมีผู้ที่ได้รับประโยชน์อื่นๆ เช่น โฮมสเตย์ ลานกางเต็นท์ โรงแรม กลุ่มผู้ประกอบการร้านอาหาร แผงจำหน่ายอาหารและเครื่องดื่ม เกิดการกระจายรายได้และประชาชนได้รับการพัฒนาศักยภาพเกิดมูลค่าเพิ่มของสินค้าและบริการมีการถ่ายทอดความรู้ภูมิปัญญาในท้องถิ่นพัฒนาทรัพยากรธรรมชาติสร้างแรงจูงใจให้คนรุ่นใหม่ทำงานในบ้านเกิดและสร้างความสุขให้ชุมชน
 
ด้านนายนิสิต จันทร์สมวงศ์ อธิบดีกรมการพัฒนาชุมชน กล่าวว่า ภายในงาน Otop นวัตวิถี มีนิทรรศการจำลองชุมชนท่องเที่ยว ต้นแบบ 50 ชุมชนและชุมชนท่องเที่ยว OTOP ระดับจังหวัด 110 ชุมชน กิจกรรมสาธิตผลิตภัณฑ์การถ่ายทอดองค์ความรู้ศิลปะวัฒนธรรมท้องถิ่น รวมถึงการเชื่อมโยงเส้นทางการท่องเที่ยวจากแอ่งใหญ่สู่แอ่งเล็ก การจำหน่ายสินค้าการเจรจาธุรกิจ และการลงนามบันทึกข้อตกลงเพื่อส่งเสริมความร่วมมือจากภาคีด้านการท่องเที่ยว 11 หน่วยงาน ทั้งภาครัฐและเอกชนโดยงานดังกล่าวจะจัดไปจนถึงวันที่ 26 พฤศจิกายนนี้ ตั้งแต่เวลา 09.00 น. -21.00 น.